Akira Toriyama

Akira Toriyama (鳥山 明 Toriyama Akira, 5 April 1955 - 1 Mac 2024) merupakan seorang mangaka Jepun. Antara karya-karya beliau yang terkenal termasuklah Dr. Slump (1980–1984) dan Dragon Ball (1984–kini). Beliau juga merangkap sebagai pereka watak untuk beberapa permainan video seperti Dragon Quest, Chrono Trigger dan Blue Dragon.

Toriyama merupakan antara mangaka-mangaka Jepun yang tersohor dalam sejarah manga kerana karya-karyanya yang sangat berpengaruh, terutamanya Dragon Ball, yang mana ramai mangaka menjadikannya sebagai sumber ilham mereka.

 Biografi 
Kehidupan awal
Akira Toriyama dilahirkan di bandar Kiyosu, Wilayah Aichi, Jepun. Beliau mempunyai seorang adik perempuan. Toriyama telah melukis sejak kecil, terutamanya gambar haiwan dan kenderaan yang disukainya. Beliau teringat terpesona selepas menonton One Hundred and One Dalmatians (1961), dan menyatakan bahawa minatnya terhadap dunia ilustrasi semakin mendalam dengan harapan dapat melukis gambar sebaik itu. Beliau terkejut sekali lagi semasa di sekolah rendah apabila melihat koleksi manga abang seorang rakan sekelas, dan sekali lagi ketika melihat televisyen untuk pertama kalinya di rumah jiran. Beliau menyebut Astro Boy (1952–1968) karya Osamu Tezuka sebagai asal usul minatnya terhadap manga. Toriyama mengimbas kembali bahawa semasa di sekolah rendah, semua rakan sekelasnya melukis dengan meniru anime dan manga, akibat daripada tidak mempunyai banyak bentuk hiburan. Beliau percaya bahawa beliau mula mengatasi orang lain apabila mula melukis gambar rakan-rakannya. Apabila ditanya sama ada beliau mempunyai pengalaman membentuk dengan hiburan tokusatsu, Toriyama menyatakan beliau menikmati siri TV Ultraman dan siri filem kaiju Gamera.

Toriyama menyatakan bahawa beliau memasuki sekolah menengah yang menumpukan pada reka bentuk kreatif sebagai suatu "keputusan mudah", tetapi mengakui bahawa beliau lebih berminat untuk berseronok dengan rakan-rakan. Walaupun beliau masih tidak banyak membaca manga, beliau akan melukis manga sendiri sekali sekala. Walaupun mendapat tentangan kuat daripada ibu bapanya, Toriyama yakin untuk menceburi tenaga kerja selepas tamat pengajian berbanding meneruskan pelajaran. Beliau bekerja di sebuah agensi pengiklanan di Nagoya selama tiga tahun, mereka bentuk poster. Walaupun Toriyama menyatakan beliau cepat menyesuaikan diri dengan pekerjaan itu, beliau mengakuti bahawa beliau sering lewat kerana bukan "orang pagi" dan ditegur kerana berpakaian kasual. Merasa jemu dengan rutin, beliau bosan dengan persekitaran itu dan meletakkan jawatan.

Kerjaya sebagai mangaka
Toriyama muncul buat pertama kalinya pada 1978 dengan cerita Wonder Island, disiarkan di majalah Weekly Shonen Jump, dan menjadi terkenal dengan Dr. Slump, disirikan secara mingguan di Shonen Jump dari 1980 sehingga 1984. 
Pada 1984, beliau bertanggungjawab dalam menghasilkan Dragon Ball yang disirikan dalam Weekly Shonen Jump. Di Jepun, ia menjadi jualan terbaik pecah-rekod dengan melebihi 120 juta salinan telah terjual. Selain kejayaan di Jepun, siri ini berjaya di seluruh dunia juga, termasuk Amerika Syarikat dan Amerika Latin.

Kematian
Toriyama meninggal dunia pada 1 Mac 2024 di usia 68 tahun akibat  hematoma subdura akut. Berita perihal kematiannya telah diumumkan oleh syarikat penerbitan miliknya, Bird Studio seminggu kemudian. Upacara pengebumian beliau diadakan secara peribadi, dengan hanya ahli-ahli keluarganya sahaja yang hadir. Beliau meninggalkan seorang balu dan dua orang cahaya mata.

 Rujukan 

 Lihat juga 
 Senarai mangaka

Toriyama Akira
Kategori:Kelahiran 1955
Kategori:Kematian 2024